钦定古今图书集成/明伦汇编/官常典/第716卷 > 柳敬礼
## 钦定古今图书集成/明伦汇编/官常典/第716卷 > 柳敬礼

按《梁书》本传，“敬礼，开府仪同三司庆远之孙。父津，太
子詹事。敬礼与兄仲礼皆少以勇烈知名，起家著作
佐郎，稍迁扶风太守。侯景渡江，敬礼率马步三千赴
援，至都，据青溪埭，与景频战，恒先登陷陈，甚著威名。
台城没，敬礼与仲礼俱见于景。景遣仲礼经略上流，
留敬礼为质，以为护军。景饯仲礼于后渚，敬礼密谓”
仲礼曰：“景今来会，敬礼抱之，兄拔佩刀，便可斫杀，敬
礼死亦无所恨。”仲礼壮其言，许之。及酒数行，敬礼目
仲礼，仲礼见备卫严，不敢动计遂不果。会景征晋熙，
敬礼与南康王会理共谋袭其城，克期将发，建安侯
萧贲知而告之，遂遇害。